Lauri Läänemets		
Siseministeerium	
	
 	13.12.2024 nr 1-12/1425 - 1	

	

	
Ettepanek täpsustada korrakaitseseaduses avaliku koosoleku mõistet ja koosolekust teatamise tähtaega		

Austatud Lauri Läänemets	

22. septembril 2024 toimus Tallinnas Autovaba päeva raames Tour d'ÖÖ 21 km pikkune jalgrattasõit, mis oli registreeritud Politsei- ja Piirivalveametis avaliku koosolekuna. Kuna korrakaitseseadus lubab korraldajal teatada avaliku koosoleku pidamise koha prefektuurile hiljemalt neli tööpäeva enne koosoleku toimumist, siis edastas Politsei- ja Piirivalveamet info toimuvast koosolekust Tallinna Linnavalitsusele alles 19. septembril 2024, mil ürituse alguseni ja linnas toimuva 21 km pikkuse rattasõidu ohutuse tagamiseks jäi Tallinna Transpordiametil aega kõigest üks tööpäev.   

Ajutise liikluskorralduse tagamine tiheda liiklusega linnaruumis on nii lühikese aja jooksul ebaproportsionaalselt koormav, mistõttu pole liikluse ümberkorraldamisel võimalik saavutada mõistlike kuludega piisavat kvaliteeti ning kannatada võib koosolekust osavõtjate ja teiste liiklejate ohutus. Seepärast teen ettepaneku täpsustada korrakaitseseaduses, kas mitmekümne kilomeetri pikkune jalgrattasõit on ikka avalik koosolek. Kui Siseministeerium avaliku koosoleku mõiste täpsustamist vajalikuks ei pea, siis tuleks korrakaitseseaduses täpsustada koosolekust teatamise tähtaega ja sätestada, et kui koosolek on liikuva iseloomuga ning selle pidamine nõuab liikluse ümberkorraldamist, siis tuleb koosoleku toimumisest teatada hiljemalt 15 tööpäeva enne koosoleku pidamist.  

Pean selle seaduslünga kaotamist hädavajalikuks, sest me ei saa välistada, et ka järgmise rattasõidu korraldaja esitab taotluse viimasel hetkel, pannes niiviisi ohtu ratturite ja teiste liiklejate elud ja tervise.

Lugupidamisega	

	
	
(allkirjastatud digitaalselt)	
Kristjan Järvan	
abilinnapea